Vyf dood in Vrystaatse botsingArgieffoto: Twitter via @_ArriveAlive Vyf mense is dood in ŉ trompop botsing Vrydagoggend naby Heilbron in die Vrystaat. Konst. Josephine Rani, woordvoerder van die polisie, sê die ongeluk het omstreeks 09:00 op die R57 sowat 20 km buite Heilbron gebeur. Volgens Rani was ŉ VW Citi Golf met vyf insittendes uit Heilbron in die rigting van Sasolburg op pad toe dit reg van voor met ŉ Toyota Corolla gebots het wat in die teenoorgestelde rigting op pad was. “Die bestuurder van die Golf het glo beheer oor die voertuig verloor en toe teen die Corolla gebots,” sê Rani. Al vyf insittendes in die Golf is op slag dood. Die bestuurder van die Corolla is op die toneel vir ernstige beserings behandel voordat die motoris na ŉ hospitaal gehaas is. ŉ Saak van strafbare manslag word ondersoek.